Boer verskyn in hof, EFF betoog | News24
Boer verskyn in hof, EFF betoog
Johannes van Niekerk (63) in die hof.
Die EFF het Woensdag (25/04) ’n vreedsame betoging buite die hofgebou in Hartswater gehou waar ’n boer in die hof verskyn het wat na bewering ’n man op sy plaas omgery en ernstig beseer het.
Die voorval, waarin hy ook na bewering die k-woord gebruik het, het glo verlede Vrydag te midde van gewelddadige betogings in Hartswater en Pampierstad gebeur.
Intussen het Sylvia Lucas, Noord-Kaapse premier, planne aangekondig om die betogings te stuit en misdadigers aan te keer. Sakelui in Hartswater, Jan Kempdorp en Pampierstad het gister weer hul winkels se deure oopgemaak ná etlike dae van onrus waarin paaie versper, winkels gestroop en meer as 100 mense in drie dorpe in hegtenis geneem is.
Die beskuldigde, Johannes Petrus van Niekerk (63), se borgtogaansoek is uitgestel. Hy word van poging tot moord, crimen injuria en aanranding deur te dreig, aangekla.
Die slagoffer, Shimmy Mosienyane, wat ’n rugoperasie moet ondergaan nadat hy verlam gelaat is, het gesê hy het voor die betogers en die polisie gevlug en wou ’n kortpad oor Van Niekerk se plaas neem.
“Ek het hom gesmeek om ons deur te laat. Van Niekerk het gesê hy soek nie k*****s op sy plaas nie. Hy het met sy bakkie op ons afgery en my omgery,” het Mosienyane in die hospitaal gesê.
Van Niekerk se borgtogaansoek is uitgestel omdat die ondersoekbeampte nog nie ’n verklaring van die slagoffer geneem het nie.
Adv. Sakkie Nel, vir Van Niekerk, het aangevoer die betoging buite die hof kan ook nie as rede aangevoer word om Van Niekerk om veiligheidsredes aan te hou nie. James Dada, die aanklaer, het aangevoer Van Niekerk het ná die voorval gevlug en hom eers drie dae later oorgegee.